КIуэкIуэ Казбек Темыркъан Юрий илъэс 80 зэрырикъуамкIэ йохъуэхъу
Урысей дирижёр телъыджэ, Урысейм щIыхь зиIэ и гупым — Санкт-Петербург и къэрал филармонием и Академическэ симфоние оркестрым и художественнэ унафэщIым, «Хэкум и пащхьэм щиIэ фIыщIэм папщIэ» орденым и нагъыщэ псори зрата Темыркъан Юрий и ныбжьыр дыгъуасэ илъэс 80 ирикъуащ.
ЮбилеймкIэ СССР-м и цIыхубэ артистым, Совет Союзым, УФ-м и Къэрал саугъэтхэм я лауреатым ехъуэхъуащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек.
Темыркъан Юрий и гъащIэр, хэку, дунейпсо щэнхабзэр хъумэнымрэ гъэбэгъуэнымрэ хуэгъэзауэ абы зэфIигъэкIа лэжьыгъэшхуэр, къыщыгъэлъэгъуащ ди щIыналъэм и унафэщIым и телеграммэм, IэщIагъэм хуэпэжу щытынымкIэ икIи гъуазджэм псэемыблэжу хуэлэжьэнымкIэ щапхъэ хьэлэмэтщ. МыкIуэщIыж жыджэрагърэ зэфIэкIышхуэрэ зэрыбгъэдэлъым къыхэкIыу Темыркъан Юрий ди зэманым и музыкант нэхъ гъуэзэджэ дыдэхэм икIи псоми щапхъэ зытраххэм ящыщ хъуащ.
КIуэкIуэ Казбек дирижёр гъуэзэджэм узыншагъэ, унагъуэ насып, ефIэкIуэныгъэ, гурыфIыгъуэ иIэну ехъуэхъуащ.
КъБР-м и Iэтащхьэмрэ Правительствэмрэ я пресс-IуэхущIапIэ
